SL Uradni list Evropske unije C 5/2

Obvestilo o začetku delnega vmesnega pregleda protidampinških ukrepov, ki se uporabljajo za uvoz koles s poreklom iz Ljudske republike Kitajske

(2006/C 5/02)

Komisija se je na lastno pobudo odločila za delni vmesni pregled v skladu s členom 11(3) Uredbe Sveta (ES) št. 384/96 o zaščiti proti dampinškemu uvozu iz držav, ki niso članice Evropske skupnosti („osnovna uredba“) (1). Pregled je za enega proizvajalca izvoznika, tj. Giant China Co. Ltd., („družba“) omejen na vidike dampinga.

1. Izdelek

Pregled zadeva dvokolesa in druga kolesa (vključno z dostavnimi tricikli, ne pa enokoles), brez motorja, s poreklom iz Ljudske republike Kitajske („zadevni izdelek“), trenutno uvrščena pod oznake KN 8712 00 10, 8712 00 30 in 8712 00 80. Te oznake KN so zgolj informativne narave.

2. Obstoječi ukrepi

Trenutno veljavni ukrepi so dokončne protidampinške dajatve, uvedene z Uredbo Sveta (ES) št. 1524/2000 (2), kakor je bila nazadnje spremenjena z Uredbo (ES) št. 1095/2005 (3).

3. Razlogi za pregled

Komisiji so na voljo zadostni prima facie dokazi, da so se okoliščine, na podlagi katerih so bili uvedeni ukrepi, spremenile, in da so spremembe trajne narave.

Informacije, ki so na voljo Komisiji, kažejo, da za družbo veljajo pogoji tržnega gospodarstva, kakor kaže dejstvo, da izpolnjuje merila iz člena 2(7)(c) osnovne uredbe. Poleg tega bi primerjava normalne vrednosti, ki temelji na lastnih stroških/domačih cenah družbe in njenimi izvoznimi cenami, pomenila zmanjšanje dampinga znatno pod raven trenutnega ukrepa. Zato nadaljevanje ukrepov za preprečevanje dampinga na obstoječih ravneh, ki so temeljile na prej uvedeni stopnji dampinga, ni več potrebno.

4. Postopek za ugotavljanje dampinga

Po posvetovanju s svetovalnim odborom je Komisija ugotovila, da obstajajo zadostni dokazi, ki upravičujejo začetek delnega vmesnega pregleda, zato začenja pregled v skladu s členom 11(3) osnovne uredbe, da bi ugotovila, ali družba deluje pod pogoji tržnega gospodarstva, kakor je opredeljeno v členu 2(7)(c) osnovne uredbe in ali izpolnjuje pogoje za določitev individualne dajatve v skladu s členom 9(5) osnovne uredbe, in če je temu tako, da bi določila individualno stopnjo dampinga, in če je ta ugotovljen, stopnjo dajatve, ki velja za njen uvoz zadevnega izdelka v Skupnost.

Preiskava bo ocenila potrebo po nadaljevanju, odpravi ali spremembi obstoječih ukrepov v zvezi z zgoraj omenjeno družbo.

(a) Vprašalniki

Komisija bo družbi in organom zadevnih držav izvoznic poslala vprašalnike za pridobitev informacij, za katere meni, da so potrebne za preiskavo. Komisija mora te informacije in dokazila prejeti v roku, določenem v točki 5(a)(i) tega obvestila.

(b) Zbiranje podatkov in zaslišanja

Vse zainteresirane stranke so vabljene, da izrazijo svoja stališča, predložijo poleg izpolnjenih vprašalnikov še druge informacije in zagotovijo ustrezna dokazila. Komisija mora te informacije in dokazila prejeti v roku, določenem v točki 5(a)(i) tega obvestila.

Poleg tega lahko Komisija zasliši zainteresirane stranke, če te vložijo zahtevek za zaslišanje in v njem navedejo posebne razloge, zaradi katerih bi morale biti zaslišane. Ta zahtevek mora biti vložen v roku, določenem v točki 5(a)(ii) tega obvestila.

(c) Status tržnega gospodarstva

V primeru, da družba predloži zadostne dokaze, ki kažejo, da deluje pod pogoji tržnega gospodarstva, tj. da izpolnjuje pogoje, določene v členu 2(7)(c) osnovne uredbe, bo normalna vrednost določena v skladu s členom 2(7)(b) osnovne uredbe. V ta namen mora predložiti ustrezno utemeljeno zahtevo v roku iz točke 5(b) tega obvestila. Komisija bo družbi in organom Ljudske republike Kitajske poslala obrazec zahtevka.

(d) Izbor države s tržnim gospodarstvom

Kadar se družbi ne prizna status tržnega gospodarstva, vendar izpolnjuje zahteve za določitev individualne dajatve v skladu s členom 9(5) osnovne uredbe, bo za namen določitve normalne vrednosti za Ljudsko republiko Kitajsko, v skladu s členom 2(7)(a) osnovne uredbe, določena primerna država s tržnim gospodarstvom. Kakor v preiskavi, ki je privedla k uvedbi sedanjih ukrepov za uvoz zadevnega izdelka iz Ljudske republike Kitajske, namerava Komisija za ta namen ponovno uporabiti Mehiko. Zainteresirane stranke so vabljene, da podajo pripombe glede primernosti te države v posebnem roku, določenem v točki 5(c) tega obvestila.

Poleg tega lahko Komisija v primeru, da se družbi odobri status tržnega gospodarstva, če je potrebno, uporabi ugotovitve glede normalne vrednosti, določene v primerni državi s tržnim gospodarstvom, npr. zaradi zamenjave nezanesljivih stroškovnih ali cenovnih elementov v Ljudski republiki Kitajski, ki so potrebni za določitev normalne vrednosti, če v Ljudski republiki Kitajski ni na voljo zanesljivih podatkov. Komisija namerava tudi v ta namen uporabiti Mehiko.

5 Roki

(a) Splošni roki

(i) Rok, v katerem se stranke javijo, predložijo izpolnjene vprašalnike in kakršne koli druge informacije

Če zainteresirane stranke želijo, da se med preiskavo upoštevajo njihova stališča, se morajo javiti Komisiji, izraziti svoja stališča in predložiti izpolnjen vprašalnik ali kakršne koli druge informacije v 40 dneh od dneva objave tega obvestila v Uradnem listu Evropske unije, če ni določeno drugače. Opozoriti je treba na dejstvo, da je uveljavljanje večine procesnih pravic, določenih v osnovni uredbi, odvisno od tega, ali se stranka javi v navedenem roku. Poleg tega mora družba predložiti svoj izpolnjen vprašalnik v prej omenjenih 40 dneh.

(ii) Zaslišanja

Vse zainteresirane stranke lahko pri Komisiji zaprosijo tudi za zaslišanje v istem 40-dnevnem roku.

(b) Rok za predložitev zahtevkov za dodelitev statusa tržnega gospodarstva

Ustrezno utemeljeni zahtevek družbe za status tržnega gospodarstva, kot je omenjen v točki 4(c) tega obvestila, mora prispeti na Komisijo v 21 dneh od dneva objave tega obvestila v Uradnem listu Evropske unije.

(c) Posebni rok za izbiro države s tržnim gospodarstvom

Stranke v preiskavi lahko izrazijo svoje pripombe glede primernosti Mehike, ki je, kot je omenjeno v točki 4(d) tega obvestila, predvidena kot država s tržnim gospodarstvom za namen določitve normalne vrednosti za Ljudsko republiko Kitajsko. Te pripombe mora Komisija prejeti v 10 dneh od dneva objave tega obvestila v Uradnem listu Evropske unije.

6. Predložena pisna stališča, izpolnjeni vprašalniki in korespondenca

Vsa stališča in zahtevki zainteresiranih strank morajo biti predloženi v pisni obliki (ne v elektronski obliki, razen če ni drugače določeno) in v njih morajo biti navedeni ime, naslov, elektronski naslov, telefon ter telefaks zainteresirane stranke. Vsa pisna stališča, vključno z informacijami, zahtevanimi v tem obvestilu, izpolnjenimi vprašalniki in korespondenco, ki jih zainteresirane stranke predložijo na zaupni osnovi, se opremijo z oznako „Interno“ (4) ter se jim v skladu s členom 19(2) osnovne uredbe priloži nezaupna različica, ki se opremi z oznako „V pregled zainteresiranim strankam“.

Naslov Komisije za korespondenco:

European Commission Directorate General for Trade Directorate B Office: J-79 5/16 B-1049 Brussels Faks (32-2) 295 65 05

7. Nesodelovanje

V primerih, ko katera koli zainteresirana stranka zavrne dostop do potrebnih informacij, jih ne zagotovi v določenih rokih ali znatno ovira preiskavo, se lahko v skladu s členom 18 osnovne uredbe na podlagi razpoložljivih dejstev sprejmejo začasne ali dokončne ugotovitve, in sicer pozitivne ali negativne.

Če se ugotovi, da je katera koli zainteresirana stranka predložila napačne ali zavajajoče informacije, se te ne upoštevajo in se lahko uporabijo razpoložljiva dejstva. Če zainteresirana stranka ne sodeluje ali pa sodeluje le delno in zato ugotovitve temeljijo na razpoložljivih dejstvih v skladu s členom 18 osnovne uredbe, je lahko izid za to stranko manj ugoden, kot bi bil, če bi sodelovala.

(1) UL L 56, 6.3.1996, str. 1. Uredba, kakor je bila nazadnje spremenjena z Uredbo Sveta (ES) št. 461/2004 (UL L 77, 13.3.2004, str. 12).

(2) UL L 175, 14.7.2000, str. 39.

(3) UL L 183, 14.7.2005, str. 1.

(4) To pomeni, da je dokument samo za notranjo rabo. Zaščiten je v skladu s členom 4 Uredbe (ES) št. 1049/2001 Evropskega parlamenta in Sveta (UL L 145, 31.5.2001, str. 43). Je zaupen dokument v skladu s členom 19 Uredbe Sveta (ES) št. 384/96 (UL L 56, 6.3.1996, str.1) in členom 6 Sporazuma STO o izvajanju člena VI GATT 1994 (Protidampinški sporazum).